REPUBLIKA HRVATSKA

PRIMORSKO-GORANSKA ŽUPANIJA

GRAD DELNICE

GRADSKO VIJEĆE

KLASA: 050-01/21-01/01

URBROJ:2112-01-30-40-1-21-01

Delnice, --. ožujka 2021. godine

Na temelju članka 35. Zakona o lokalnoj i područnoj (regionalnoj) samoupravi (“Narodne novine” 33/01, 60/01, 129/05, 109/07, 129/08, 36/09, 150/11, 144/12, 19/13-pročišćeni tekst), 137/15, 123/17, 98/19 i 144/20) i članka 35. i 40. Statuta Grada Delnica (“Službene novine Grada Delnica” 02/21), Gradsko vijeće Grada Delnica na današnjoj sjednici donijelo je

ODLUKU

O NAČINU PODNOŠENJA PRIJEDLOGA I PETICIJA

**I. OPĆE ODREDBE**

Članak 1.

Ovom Odlukom propisuje se način postupanja kod podnošenja prijedloga i peticija u Gradu Delnicama.

Članak 2.

U smislu ove Odluke:

-prijedlog je svaki čitko napisan i potpisan podnesak kojim građani Grada Delnica predlažu Gradskom vijeću donošenje općeg akta ili rješavanja određenog pitanja iz djelokruga Gradskog vijeća,

-peticija ili predstavka, je čitko napisan i potpisan pismeni podnesak kojom građani Grada Delnica traže ostvarenje svojeg prava o pitanjima iz samoupravnog djelokruga Grada Delnica.

 **II. POSTUPANJE PREMA PODNESENIM PRIJEDLOZIMA I PETICIJAMA**

Članak 3.

 (1) Gradsko vijeće raspravlja o prijedlogu i peticiji iz stavka l. ovog članka, ako prijedlog potpisom podrži najmanje 10% od ukupnog broja birača u Gradu Delnica.

 (2) Gradsko vijeće dužno je dati odgovor podnositeljima, najkasnije u roku od tri mjeseca od zaprimanja prijedloga.

Članak 4.

Ako birači ocijene da postoji potreba za donošenjem prijedloga kojim predlažu Gradskom vijeću donošenje općeg akta ili rješavanja određenog pitanja iz djelokruga Gradskog vijeća, ili da postoji potreba da putem peticije traže ostvarenje svojeg prava o pitanjima iz samoupravnog djelokruga, osnovat će organizacijski odbor za izjašnjavanje birača o potrebi da se donese opći akt ili riješi određeno pitanje iz djelokruga Gradskog vijeća, ili da se putem peticije traže ostvarenje svojeg prava o pitanjima iz samoupravnog djelokruga Grada Delnica (u daljnjem tekstu: Organizacijski odbor).

Članak 5.

(1) Organizacijski odbor donosi odluku da se pristupi izjašnjavanju birača o potrebi

 donošenja Odluke iz članka 4. ove Odluke.

(2) Odluka iz stavka 1. ovoga članka sadrži:

1. tekst prijedloga akta koji se predlaže s obrazloženjem, ili

2. tekst odredaba važećeg akta koja se mijenja odnosno dopunjuje s obrazloženjem, ili

3. tekst peticije kojom se traži ostvarenje svojeg prava o pitanjima iz samoupravnog djelokruga Grada Delnica,

4. rok unutar kojeg će se sakupljati potpisi birača o potrebi donošenja Odluke iz članka 4. ove Odluke, koji ne može biti duži od 15 dana.

(2) Odluka da se pristupi izjašnjavanju birača o potrebi donošenja Odluke iz članka 4. ove Odluke, objavljuje se u dnevnom tisku i u drugim sredstvima javnog priopćavanja.

Članak 6.

(1) Izjašnjavanje birača o potrebi donošenja Odluke iz članka 4. ove Odluke može se održavati na svakom za to prikladnom mjestu u skladu s posebnom odlukom Gradskog vijeća Grada Delnica.

(2) Organizacijski odbor je dužan prijaviti mjesta na kojima će se održavati izjašnjavanje birača o potrebi donošenja Odluke iz članka 4. ove Odluke policijskoj upravi na čijem se području izjašnjavanje održava, pet dana prije početka izjašnjavanja.

Članak 7.

(1) Mjesta na kojima će se održavati izjašnjavanje moraju biti označena i uočljiva s tim da njihovo označavanje ne smije sadržavati državna obilježja.

(2) Svako mjesto iz stavka 1. ovoga članka mora imati popis s uvezanim listovima koji će sadržavati jasno formuliran prijedlog iz članka 5. stavka ove Odluke i jasno odijeljene vodoravne redove označene rednim brojevima.

Članak 8.

(1) Birači koji se izjašnjavaju o potrebi donošenja Odluke iz članka 4. ove Odluke upisuju u prvi slobodni red uvezanog popisa iz članka 7. stavka 2. ove Odluke svoje ime i prezime, prebivalište i osobni identifikacijski broj te se osobno potpisuju.

(2) O potrebi da se donese Odluka iz članka 4. ove Odluke mogu se izjašnjavati samo osobe, koje u skladu sa člankom 3. ove Odluke mogu sudjelovati u predlaganju.

**III. ZAVRŠNE ODREDBE**

Članak 9.

(1) Stručne, administrativne, tehničke i druge poslove za Organizacijski odbor, obavlja unutarnja ustrojstvena jedinica upravnog tijela Grada Delnica u čijoj su nadležnosti poslovi iz članka 4. ove Odluke.

(2) U obavljanju poslova iz stavka 1. ovog članaka, na službenike se primjenjuju odredbe zakona i akata Grada Delnica kojima se reguliraju njihove obveze i odgovornosti za savjesno i odgovorno obavljanje službeničkih dužnosti.

Članak 10.

Ova Odluka stupa na snagu osmog dana od dana objave u »Službenim novinama Grada Delnica“.

GRADSKO VIJEĆE GRADA DELNICA

Predsjednik

Goran Bukovac